CELEX: 32012H0724(04)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma għall-2012 ta’ Ċipru u li tagħti l-opinjoni tal-Kunsill dwar il-Programm ta’ Stabbiltà ta’ Ċipru, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/13
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma għall-2012 ta’ Ċipru u li tagħti l-opinjoni tal-Kunsill dwar il-Programm ta’ Stabbiltà ta’ Ċipru, 2012-2015
   2012/C 219/04
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi varata strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ politika ekonomika, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji politiċi dwar l-ekonomija tal-Istati Membri u l-Unjoni (mill-2010 sal-2014) u fil-21 ta’ Ottubru 2010 adotta deċiżjoni dwar linji gwida għal-linji politiċi tal-Istati Membri dwar l-impjiegi (3), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (4) dwar il-Programm Nazzjonali ta’ Riforma għall-2011 ta’ Ċipru u ta l-opinjoni tiegħu dwar il-Programm ta’ Stabbiltà aġġornat ta’ Ċipru għal bejn l-2011 u l-2014 (ir-“Rakkomandazzjoni tal-Kunsill tal-2011”).
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ linji politiċi, li huwa msejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija, fejn identifikat lil Ċipru bħala wieħed mill-Istati Membri li fil-konfront tagħhom issir analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu tal-politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien debitament involut fis-Simestru Ewropew, b’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir tal-2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata li tkun favorevoli għat-tkabbir, biex jiġu rkuprati l-kundizzjonijiet normali ta’ self lill-ekonomija, għall-promozzjoni tat-tkabbir u l-kompetittività, għall-indirizzar tal-qgħad u l-konsegwenzi soċjali tal-kriżi, u għall-immodernizzar tal-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipanti fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fis-7 ta’ Mejju 2012, Ċipru ressaq il-Programm ta’ Stabbiltà tiegħu li jkopri l-perijodu bejn l-2012 u l-2015 u fl-10 ta’ Mejju 2012 ressaq il-Programm Nazzjonali ta’ Riforma tiegħu għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt. Il-Kummissjoni vvalutat ukoll, permezz ta’ reviżjoni fil-fond skont l-Artikolu 5 tar-Regolament (UE) Nru 1176/2011, jekk Ċipru huwiex affettwat minn żbilanċi makroekonomiċi. Fir-reviżjoni fil-fond tagħha, il-Kummissjoni kkonkludiet li Ċipru għandu żbilanċ intern minħabba s-settur bankarju tiegħu u d-dejn tas-settur korporattiv u għandu żbilanċ estern u intern fuq id-dinamiċi fiskali u l-kompetittività tiegħu, għalkemm mhux eċċessivi.
            
         
               (10)
            
            
               Abbażi tal-valutazzjoni tal-Programm ta’ Stabbilità tal-2012 skont ir-Regolament (KE) Nru 1466/97, il-Kunsill jaħseb li x-xenarju makroekonomiku sottostanti għall-projezzjonijiet baġitarji fil-Programm jidher ottimistiku fil-perijodu 2012 - 2014. Għalkemm jinkorpora reviżjoni ’l isfel kbira tal-previżjoni għat-tkabbir, ix-xenarju makroekonomiku li fuqu ssejsu l-projezzjonijiet baġitarji fil-Programm ta’ Stabbilità jibqa’ soġġett għar-riskji ta’ telf ta’ valur, marbuta b’mod partikolari mal-evoluzzjoni tad-domanda domestika bejn l-2012 u l-2013. L-objettiv tal-istrateġija baġitarja spjegat fil-Programm ta’ Stabbilità huwa li jiġi kkorreġut id-defiċit eċċessiv sal-2012 u li jintlaħaq l-objettiv baġitarju ta’ terminu medju (OTM) sal-2014, u li jibqa’ fl-OTM fl-2015. Il-Programm ta’ Stabbilità jikkonferma l-OTM preċedenti ta’ baġit ibbalanċjat f’termini strutturali, li jirrifletti b’mod adegwat ir-rekwiżiti tal-Patt ta’ Stabbilità u Tkabbir. Il-korrezzjoni ppjanata tad-defiċit eċċessiv hija f’konformità mal-iskadenza stabbilita bir-rakkomandazzjoni tal-Kunsill li nħarġet fil-kuntest tal-proċedura ta’ defiċit eċċessiv fit-13 ta’ Lulju 2010. Abbażi tal-bilanċ baġitarju strutturali (rikalkolat) (5), l-isforz fiskali annwali medju ppjanat li jkun 1,5 % tal-PDG għall-perijodu 2011-2012 huwa ekwivalenti għall-isforz rakkomandat mill-Kunsill. Il-progress previst lejn l-OTM fl-2013 huwa biżżejjed għaliex huwa ogħla mill-0,5 % tal-valur referenzjarju tal-PDG tal-Patt ta’ Stabbiltà u Tkabbir, kemm skont il-previżjoni tas-servizzi tal-Kummissjoni għar-rebbiegħa tal-2012 u kemm skont il-Programm ta’ Stabbilità.
               Ir-rata ta’ tkabbir tan-nefqa tal-gvern, b’kunsiderazzjoni tal-miżuri diskrezzjonali tad-dħul, hija f’konformità mal-valur referenzjarju tan-nefqa tal-Patt ta’ Stabbiltà u Tkabbir fil-perijodu 2013-2014, iżda mhux fl-2015. Il-miri baġitarji tal-Programm ta’ Stabbilità u l-isforz ippjanat ta’ konsolidazzjoni fl-2013, li jserraħ parzjalment fuq miżuri li mhumiex kompletament speċifikati, iġibu magħhom riskji marbuta max-xenarju makroekonomiku li jidher ottimistiku fil-perijodu 2012-2014. Skont il-Programm ta’ Stabbilità, il-proporzjon tad-dejn għall-PDG, li kien jammonta għal 71,6 % fl-2011, se jiżdied għal 72,1 % fl-2012 sa meta b’mod gradwali jinżel għal 65,4 % fl-2015. F’termini tal-valur referenzjarju għat-tnaqqis tad-dejn tal-Patt ta’ Stabbiltà u Tkabbir, Ċipru se jkun f’perijodu tranżizzjonali fis-snin bejn l-2013 u l-2015 u l-pjanijiet li ġew ippreżentati fil-Programm ta’ Stabbilità se jiżguraw biżżejjed progress lejn il-konformità mal-valur referenzjarju għat-tnaqqis tad-dejn. Madankollu, din il-projezzjoni ġġib magħha riskji marbuta mal-possibbiltà ta’ operazzjonijiet ta’ salvataġġ ta’ korporazzjonijiet finanzjarji.
            
         
               (11)
            
            
               Jeħtieġ li jsir titjib konsiderevoli fl-effiċjenza tal-amministrazzjoni tat-taxxa billi l-ispejjeż amministrattivi marbuta mal-ġbir tad-dħul f’Ċipru huma ferm għolja. Il-ġbir tat-taxxa huwa relattivament baxx. B’mod partikolari, in-nefqa tal-amministrazzjoni tat-taxxa bħala sehem mill-PDG u l-ispejjeż amministrattivi relattivament għall-ġbir tad-dħul nett huma għolja u qegħdin dejjem jogħlew. Hemm bżonn ta’ miżuri li jiskoraġġixxu x-xogħol informali/mhux dikjarat u li jindirizzaw l-evażjoni tat-taxxa. Barra minn hekk, għandhom jiġi rinfurzati inizjattivi li jwasslu għal ġbir tat-taxxa aktar effiċjenti.
            
         
               (12)
            
            
               Minħabba l-espożizzjoni kbira tal-istituzzjonijiet bankarji ta’ Ċipru għall-ekonomija Griega, il-prestazzjoni tal-assi, il-profitabbiltà, il-kapital u r-riżervi tal-likwidità tal-banek kienu affettwati ħażin mir-ristrutturazzjoni tad-dejn tal-gvern Grieg, u ż-żieda fis-self mhux produttiv (non-performing loans, NLPs) mogħti lil imsellfin Griegi. L-espożizzjoni totali tas-settur bankarju kkonsolidat ta’ Ċipru għall-Greċja hija għolja ferm. Fl-14 ta’ Diċembru 2011, il-Parlament ta’ Ċipru adotta żewġ liġijiet biex isaħħaħ ir-reżiljenza tas-sistema kontra l-kriżijiet bankarji. Madankollu, il-progress permezz tat-tisħiħ tas-superviżjoni ta’ soċjetajiet kooperattivi ta’ kreditu, li għandhom madwar 40 % tad-depożiti domestiċi kollha, sa issa ma kienx sodisfaċenti.
            
         
               (13)
            
            
               Ċipru qed iħabbat wiċċu ma’ sfidi biex jiżgura s-sostenibbiltà fit-tul tal-finanzi pubbliċi, b’mod partikolari fil-qasam tal-pensjonijiet. Ċipru implimenta żewġ miżuri strutturali importanti biex jirriforma s-sistema tal-pensjonijiet tiegħu. Madankollu, għalkemm il-miżuri adottati huma rilevanti u kredibbli, ir-rispons min-naħa ta’ Ċipru mhuwiex ambizzjuż biżżejjed biex jiżgura s-sostenibbiltà u l-adegwatezza, u biex itejjeb il-ġustizzja tas-sistema fit-tul. Għad hemm bżonn ta’ miżuri biex tinżamm l-impjegabbiltà tal-ħaddiema fi ħdan l-impriżi u tiġi sostnuta ż-żieda fl-età effettiva tal-irtirar. F’termini ta’ faqar fost l-anzjani, Ċipru indirizza r-riskju għoli ta’ faqar tagħhom b’mod parzjali biss. Il-miżuri adottati mhumiex biżżejjed biex tittejjeb l-adegwatezza fil-medda qasira taż-żmien tal-introjtu għall-pensjonanti li huma f’riskju ta’ faqar.
            
         
               (14)
            
            
               L-inugwaljanzi u l-ineffiċjenzi fis-settur tal-kura tas-saħħa ma ġewx indirizzati b’mod sinifikattiv. Minkejja r-rakkomandazzjoni (3) tar-Rakkomandazzjoni tal-Kunsill tal-2011, sa issa għadha ma ġietx ippreżentata skeda ċara biex titkompla s-Sistema Nazzjonali tal-Assigurazzjoni tas-Saħħa. Dan iġib miegħu riskji għall-kontroll u s-sostenibbiltà fit-tul tal-finanzi pubbliċi u għall-kwalità tal-kura tas-saħħa pprovduta.
            
         
               (15)
            
            
               Il-Gvern ħa xi passi biex jirrispondi għar-rakkomandazzjoni tal-2011 dwar l-indiċizzar tal-pagi (il-kumpens għall-għoli tal-ħajja – COLA), b’mod partikolari billi ffriża l-pagi għal sentejn fis-settur pubbliku aktar wiesa’. Il-Gvern u s-sħab soċjali qablu wkoll li jibdew jiddjalogaw bl-għan li jirrivedu s-sistema COLA sal-aħħar ta’ Ġunju tal-2012. Għandha ssir riforma komprensiva tas-sistema, b’konsultazzjoni mas-sħab soċjali u f’konformità mal-prattiċi nazzjonali, bil-għan li tissaħħaħ ir-rabta bejn il-pagi reali u l-iżviluppi fil-produttività u biex is-sistema ssir aktar ġusta. Dan mhux biss jappoġġa l-kompetittività ta’ Ċipru, iżda jwassal ukoll għall-allokazzjoni aktar effiċjenti tal-ħaddiema. Filwaqt li dawn l-iżviluppi huma l-ewwel passi fid-direzzjoni t-tajba, ir-rilevanza u l-kredibbiltà tagħhom jiddipendu b’mod kruċjali fuq il-livell ta’ ambizzjoni u infurzar tar-riżultat finali tad-djalogu soċjali, li għaddej bħalissa, fir-rigward tar-riforma tas-sistema tal-indiċizzar tal-pagi.
            
         
               (16)
            
            
               Id-deterjorazzjoni tax-xenarju makroekonomiku laqat ħażin is-suq tax-xogħol ta’ Ċipru, żied ir-rata tal-qgħad u kkawża żieda kbira fil-qgħad fost iż-żgħażagħ. Ċipru ħa numri ta’ passi pożittivi biex jindirizza din l-isfida. Dawn il-miżuri huma rilevanti iżda mhumiex ambizzjużi biżżejjed, b’mod partikolari fl-edukazzjoni u t-taħriġ vokazzjonali fejn l-implimentazzjoni għandha ssir aktar malajr. Hemm bżonn ta’ aktar sforzi biex tinstab soluzzjoni għall-qgħad fost iż-żgħażagħ kif ukoll biex il-forza tax-xogħol tiġi mħarrġa mill-ġdid u tissaħħaħ fil-ħiliet, sabiex jiġu ffaċilitati t-tranżizzjonijiet meħtieġa fis-suq tax-xogħol, b’attenzjoni partikolari lejn dawk il-gruppi b’parteċipazzjoni baxxa f’attivitajiet ta’ tagħlim tul il-ħajja bħall-ħaddiema bi ftit ħiliet u dawk ta’ età aktar avvanzata.
            
         
               (17)
            
            
               Fir-rigward tas-settur tas-servizzi, Ċipru ttraspona d-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern (6) (id-“Direttiva dwar is-servizzi”) permezz ta’ liġi orizzontali flimkien ma’ liġjiet u regolamenti ta’ emenda li huma speċifiċi għas-settur. Madankollu, f’ċerti setturi (pereżempju fin-negozju bl-imnut, fit-turiżmu, u fis-servizzi tal-bini) l-adozzjoni ta’ leġislazzjoni speċifika għas-settur għadha pendenti. Għalkemm Ċipru qiegħda f’pożizzjoni favorevoli fir-rigward tal-medja tal-UE għar-regolamentazzjoni tas-servizzi professjonali u, mid-90 professjoni regolati f’Ċipru, erbgħa biss minnhom huma fis-servizzi tan-negozju, hemm għadd żgħir ta’ servizzi professjonali regolati fejn għad jeżistu tariffi fissi jew minimi, bħal fil-każ tal-avukati u l-arkitetti.
            
         
               (18)
            
            
               Abbażi tal-analiżi tar-reviżjoni fil-fond, jista’ jiġi konkluż li Ċipru huwa milqut minn żbilanċi. B’mod partikolari, l-iżviluppi makroekonomiċi fis-settur tal-kontijiet kurrenti, tal-finanzi pubbliċi u tal-finanzi jeħtieġu monitoraġġ mill-qrib u attenzjoni politika ekonomika urġenti sabiex jevitaw kull effett negattiv fuq il-funzjonament tal-ekonomija u tal-unjoni ekonomika u monetarja. B’mod aktar speċifiku, l-ekonomija Ċiprijotta kellha defiċits persistenti u sostanzjali fil-kontijiet kurrenti, minħabba defiċits fil-volum tal-kummerċ ikkawżati minn telf gradwali fil-kompetittività fir-rigward tal-prezzijiet/kostijiet, żbilanċi fil-finanzi tal-gvern li żviluppaw f’defiċits annwali li komplew jikbru minkejja li l-ekonomija rpiljat mir-riċessjoni, u żiedu d-dejn privat. B’mod partikolari, il-korporazzjonijiet mhux finanzjarji huma ferm vulnerabbli minħabba d-dejn għoli li għandhom flimkien mal-profittabbiltà baxxa tagħhom, li wasslu għal żieda sinifikanti fis-self mhux produttiv f’dan is-settur. Barra minn hekk, l-espożizzjoni għolja tas-settur bankarju għall-bonds sovrani Griegi u l-ekonomija Griega hija riskjuża ferm. Addizzjonalment, il-prospetti ta’ tkabbir ma tantx huma sbieħ u dan iżomm lura l-eliminazzzjoni relattivament bil-mod tal-iżbilanċi.
            
         
               (19)
            
            
               Ċipru ħa għadd ta’ impenji taħt il-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jikkonċernaw it-titjib fil-kompetittività, it-titjib tar-rata tal-impjiegi, is-sostenibbiltà tal-finanzi pubbliċi u t-tisħiħ tas-sostenibbiltà finanzjarja. Il-Kummissjoni vvalutat l-implimentazzjoni tal-impenji tal-Patt Euro Plus. Ir-riżultati ta’ din il-valutazzjoni ġew ikkunsidrati fir-rakkomandazzjonijiet.
            
         
               (20)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta’ Ċipru. Hija vvalutat il-Programm ta’ Stabbilità u l-Programm Nazzjonali ta’ Riforma, u ppreżentat reviżjoni fil-fond. Qieset mhux biss ir-rilevanza tagħhom għal politika fiskali u soċjoekonomika sostenibbli f’Ċipru, imma anki kemm dawn josservaw ir-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha taħt is-Semestru Ewropew huma riflessi fir-rakkomandazzjonijiet (1) sa (7) hawn taħt.
            
         
               (21)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt.
            
         
               (22)
            
            
               Fid-dawl tar-riżultati li ħarġu mir-reviżjoni fil-fond tal-Kummissjoni u minn din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Stabbilità. Ir-rakkomandazzjoni tagħha taħt l-Artikolu 6 tar-Regolament (UE) Nru 1176/2011 huma riflessi b’mod partikolari fir-rakkomandazzjonijiet (1), (2) u (7) ta’ hawn taħt,
            
         B’DAN JIRRAKKOMANDA li Ċipru jieħu azzjoni fil-perijodu 2012-2013 sabiex:
   
               1.
            
            
               Jieħu miżuri addizzjonali biex jikseb korrezzjoni dejjiema tad-defiċit eċċessiv fl-2012. Jimplimenta b’mod rigoruż l-istrateġija baġitarja, b’appoġġ ta’ miżuri speċifiċi biżżejjed għas-sena 2013 u lil hinn, sabiex jiżgura li jinkisbu l-OTM sal-2014 u l-konformità mal-valur referenzjarju għan-nefqa u jiżgura biżżejjed progress fir-rigward tal-valur referenzjarju għat-tnaqqis tad-dejn. Jaċċelera l-introduzzjoni ta’ qafas baġitarju multiannwali inforzabbli msejjes fuq bażi statutorja vinkolanti u mekkaniżmu korrettiv. Jieħu miżuri biex iżomm kontroll strett fuq in-nefqa u jimplimenta baġit ibbażat fuq programmar u prestazzjoni mill-aktar fis possibbli. Itejjeb il-konformità mat-taxxa u jiġġieled kontra l-evażjoni tat-taxxa.
            
         
               2.
            
            
               Ikompli jarmonizza l-qafas superviżorju u regolatorju għas-soċjetajiet kooperattivi ta’ kreditu f’konformità mal-istandards applikati għall-banek kummerċjali. Isaħħaħ id-dispożizzjonijiet regolatorji għar-rikapitalizzazzjoni effiċjenti tal-istituzzjonijiet finanzjarji sabiex jillimita l-espożizzjoni tas-settur finanzjarju għal impatti mill-estern.
            
         
               3.
            
            
               Ikompli jtejjeb is-sostenibbiltà u l-adegwatezza fit-tul tas-sistema tal-pensjonijiet u jindirizza r-rata għolja ta’ anzjani li qegħdin f’riskju ta’ faqar. Jiżgura li tiżdied l-età tal-irtirar effettiv, anke permezz tal-allinjament tal-età statutorja tal-irtirar maż-żieda fl-aspettativa tal-għomor.
            
         
               4.
            
            
               Jistabilixxi u jimplementa sistema tal-kura tas-saħħa nazzjonali mingħajr dewmien, abbażi ta’ pjan direazzjonali, li għandu jiżgura s-sostenibbiltà finanzjarja tagħha filwaqt li jipprovdi kopertura universali.
            
         
               5.
            
            
               Itejjeb il-ħiliet tal-ħaddiema biex jirrinforza l-mobbiltà okkupazzjonali tagħhom lejn attivitajiet ta’ tkabbir għoli u ta’ valur miżjud għoli. Jieħu aktar miżuri biex jindirzza l-qgħad fost iż-żgħażagħ, b’enfasi fuq allokazzjonijiet f’postijiet tax-xogħol f’kumpaniji u fuq il-promozzjoni ta’ xogħol minn nies li jaħdmu għal rashom. Jieħu miżuri politiċi adegwati relattivament għan-naħa tad-domanda biex jistimola l-innovazzjoni fil-kummerċ.
            
         
               6.
            
            
               Ineħħi ostakli mhux ġustifikati fis-swieq tas-servizzi, b’mod partikolari billi jtejjeb l-implimentazzjoni tad-Direttiva dwar is-Servizzi fis-setturi tas-servizzi li għandhom l-akbar potenzjal ta’ tkabbir (inkluż it-turiżmu) u billi jnaqqas ir-restrizzjonijiet fuq l-għoti tas-servizzi professjonali.
            
         
               7.
            
            
               Itejjeb il-kompetittività, anki permezz ta’ riforma tas-sistema tal-indiċizzar tal-pagi, b’konsultazzjoni mas-sħab soċjali u b’konformità mal-prattiċi nazzjonali sabiex jirrifletti aħjar l-iżviluppi fil-produttività. Jieħu passi biex joħloq diversifikazzjoni fl-istruttura tal-ekonomija. Jirrimedja l-bilanċ fiskali billi jrażżan l-infiq.
            
         
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (4)  ĠU C 210, 16.7.2011, p. 12.
   
      (5)  Bilanċ nett ta’ miżuri ta’ darba u temporanji aġġustat fuq bażi ċiklika, rikalkulat mis-servizzi tal-Kummissjoni abbażi tal-informazzjoni mogħtija mill-Programm, permezz ta’ metodoloġija komunement miftiehma.
   
      (6)  ĠU L 376, 27.12.2006, p. 36.
   
      (7)  Taħt l-Artikolu 5(2) tar-Regolament (KE) Nru 1466/97.